Document ID: 31987R0167

*****
ΚΑΝΟΝΙΣΜΟΣ (ΕΟΚ) αριθ. 167/87 ΤΟΥ ΣΥΜΒΟΥΛΙΟΥ
της 19ης Ιανουαρίου 1987
που καθορίζει, για το έτος 1987, την ποσόστωση που εφαρμόζεται κατά την εισαγωγή στην Πορτογαλία πιτών προέλευσης τρίτων χωρών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2,
την πρόταση της Επιτροπής,
Εκτιμώντας:
ότι το άρθρο 245 της πράξης προσχώρησης προβλέπει ότι η Πορτογαλική Δημοκρατία, μπορεί να εφαρμόζει, μέχρι τις 31 Δεκεμβρίου 1992, ποσοτικούς περιορισμούς κατά την εισαγωγή, προέλευσης τρίτων χωρών, των προϊόντων που αναφέρονται στο παράρτημα ΧΧΙ, και ιδίως των πιτών·
ότι ο κανονισμός (ΕΟΚ) αριθ. 500/86 του Συμβουλίου της 25ης Φεβρουαρίου 1986 για τον καθορισμό των αρχικών ποσοστώσεων κατά την εισαγωγή στην Πορτογαλία πιτών προέλευσης τρίτων χωρών (1), καθόρισε σε 110 000 τόνους την αρχική ποσόστωση· ότι πρέπει, για το έτος 1987, να αυξηθεί η ποσότητα αυτή κατά το ελάχιστο ποσοστό του 15 % που προβλέπεται στο άρθρο 245 παράγραφος 3 της πράξης προσχώρησης·
ότι ο παρών κανονισμός εφαρμόζεται για όλες τις τρίτες χώρες, με την επιφύλαξη εξάλλου των πρωτοκόλλων που θα συναφθούν με τις προτιμησιακές τρίτες χώρες σύμφωνα με το άρθρο 366 της πράξης προσχώρησης ή των μεταβατικών μέτρων που αναφέρονται στο άρθρο 367· ότι πρέπει ωστόσο να διευκρινισθεί ότι οι ποσότητες που προκύπτουν από τους ποσοτικούς περιορισμούς που καθορίζονται κατ' εφαρμογή των άρθρων αυτών, συμπεριλαμβάνονται στην ποσότητα που καθορίζεται από τον παρόντα κανονισμό για το σύνολο των τρίτων χωρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο από την 1η Ιανουαρίου μέχρι τις 31 Δεκεμβρίου 1987, η ποσόστωση που αναφέρεται στο άρθρο 245 της πράξης προσχώρησης, η οποία εφαρμόζεται από την Πορτογαλία κατά την εισαγωγή, προέλευσης τρίτων χωρών, των πιτών που υπάγονται στη διάκριση 23.04 Β του κοινού δασμολογίου, καθορίζεται σε 126 500 τόνους.
2. Όσον αφορά τις προτιμησιακές χώρες, στην περίπτωση που τα πρωτόκολλα τα οποία αναφέρονται στο άρθρο 366 της πράξης προσχώρησης ή, ελλείψει αυτών, τα αυτόνομα μέτρα που λαμβάνονται βάσει του άρθρου 367 της εν λόγω πράξης προβλέπουν ποσοτικούς περιορισμούς, αυτοί ορίζονται πριν από τον καθορισμό των ποσοτήτων για τις άλλες τρίτες χώρες, τηρώντας το πλαίσιο που προβλέπεται στην παράγραφο 1.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιανουαρίου 1987.

Labels: 3
18